เฟดส่งสัญญาณบวก หนุนดอลล่าร์แข็ง
โพสต์ทูเดย์-ศูนย์วิจัยกสิกรไทย คาด มุมมองเชิงบวกต่อเศรษฐกิจของเฟด เป็นตัวหนุนให้ค่าเงินเหรียญสหรัฐแข็งค่า เชื่อเฟดคงดอกเบี้ยต่ำยาวถึงกลางปี 53
17 ธ.ค. 2552

โพสต์ทูเดย์-ศูนย์วิจัยกสิกรไทย คาด มุมมองเชิงบวกต่อเศรษฐกิจของเฟด เป็นตัวหนุนให้ค่าเงินเหรียญสหรัฐแข็งค่า เชื่อเฟดคงดอกเบี้ยต่ำยาวถึงกลางปี 53
ศูนย์วิจัยกสิกรไทย ประเมินสถานการณ์หลังจากที่คณะกรรมการกำหนดนโยบายการเงิน ของธนาคารกลางสหรัฐ (เฟด) คงอัตราดอกเบี้ยนโยบายไว้ที่กรอบเดิม 0.00-0.25% ตามการคาดการณ์ของตลาด พร้อมทั้งสะท้อนความมั่นใจต่อแนวโน้มการฟื้นตัวทางเศรษฐกิจเพิ่มมากขึ้นเป็นปัจจัยสำคัญปัจจัยที่หนุนให้ค่าเงินเหรียญสหรัฐปรับตัวในทิศทางที่แข็งค่าขึ้น เมื่อเทียบสกุลเงินหลัก สกุลเงินในภูมิภาคเอเชีย ซึ่งรวมถึงเงินบาท
ทั้งนี้ การที่เฟดคงวงเงินการรับซื้อตราสารหนี้ และหลักทรัพย์ที่ได้รับการค้ำประกันจากสัญญาจำนองของหน่วยงานที่รัฐบาลให้การสนับสนุน เป็นการส่งสัญญาณถอยออกจากมาตรการรับซื้อตราสารหนี้ และมาตรการพิเศษด้านสภาพคล่องต่างๆ แต่ความเปราะบางของการฟื้นตัวทางเศรษฐกิจ ประกอบกับแรงกดดันเงินเฟ้อที่ไม่ได้เร่งตัวขึ้น และกำลังการผลิตส่วนเกินยังมีในระบบ จะยังคงเป็นสถานการณ์ที่เอื้อให้เฟดสามารถยืนอัตราดอกเบี้ยต่ำได้ต่อไปอีกระยะหนึ่ง
อย่างไรก็ตาม คงต้องจับตาความต่อเนื่องของสัญญาณเชิงบวกจากเครื่องชี้เศรษฐกิจสหรัฐ โดยเฉพาะเครื่องชี้ตลาดแรงงาน ตลาดที่อยู่อาศัย และการใช้จ่ายของภาคเอกชน อย่างใกล้ชิดต่อไป เพราะเป็นสัญญาณที่สามารถสะท้อนความชัดเจนในเชิงคุมเข้มนโยบายการเงินจากเฟดเพิ่มมากขึ้น โดยความเป็นไปได้ของการปรับขึ้นอัตราดอกเบี้ยนโยบายของเฟดน่าจะอยู่ในช่วงครึ่งหลังของปี 2553 หรือปีถัดไป
อย่างไรก็ตาม ภายใต้สภาวะแวดล้อมทางเศรษฐกิจที่ยังคงเต็มไปด้วยปัจจัยเปราะบางในช่วง 1 ปีข้างหน้า ทางการไทยคงจะต้องเตรียมรับมือกับความผันผวนที่ไม่อาจหลีกเลี่ยง ทั้งในส่วนที่เกิดขึ้นในตลาดการเงิน โดยเฉพาะตลาดอัตราแลกเปลี่ยน และในส่วนที่เกี่ยวกับการเคลื่อนย้ายเงินทุนระหว่างประเทศ นอกจากนั้นแล้ว นักลงทุนคงจะต้องติดตามว่า เฟดจะยังคงรักษามุมมองในเชิงบวกต่อเศรษฐกิจสหรัฐฯไว้ได้อย่างต่อเนื่องหรือไม่ในระยะถัดไป เนื่องจากปัจจัยดังกล่าวอาจช่วยหนุนค่าเงินดอลลาร์ฯ ให้แข็งค่าขึ้นในบางช่วงเวลาเมื่อเทียบกับสกุลเงินต่างๆ รวมถึงเงินบาท